CELEX: C2007/199/25
Language: da
Date: 2007-08-25 00:00:00
Title: Sag C-193/07: Sag anlagt den 5. april 2007 — Kommissionen for De Europæiske Fællesskaber mod Republikken Polen

25.8.2007   
            
            
               DA
            
            
               Den Europæiske Unions Tidende
            
            
               C 199/14
            
         Sag anlagt den 5. april 2007 — Kommissionen for De Europæiske Fællesskaber mod Republikken Polen
   (Sag C-193/07)
   (2007/C 199/25)
   Processprog: polsk
   Parter
   
      Sagsøger: Kommissionen for De Europæiske Fællesskaber (ved D. Recchia og K. Herrmann, som befuldmægtigede)
   
      Sagsøgt: Republikken Polen
   Sagsøgerens påstande
   
               —
            
            
               Det fastslås, at Republikken Polen har tilsidesat sine forpligtelser i henhold til artikel 6, stk. 2, og artikel 7, i direktiv 92/43/EØF om bevaring af naturtyper samt vilde dyr og planter (1), idet den ikke har truffet passende foranstaltninger for at undgå forringelse af levestederne og betydelig forstyrrelse af arterne i det særligt beskyttede område Puszcza Augustowska, PLB 200002, i forbindelse med godkendelsesproceduren for ringvejen ved byen Augustów, der er beliggende i den nordøstlige del af dens område.
            
         
               —
            
            
               Det fastslås, at Republikken Polen har tilsidesat sine forpligtelser i henhold til artikel 6, stk. 3, og artikel 7, i direktiv 92/43/EØF om bevaring af naturtyper samt vilde dyr og planter, idet den ikke har underlagt projektet for anlæggelse af en ringvej ved byen Wasików, der er beliggende i den nordøstlige del af dens område, en forskriftsmæssig vurdering med hensyn til virkningerne på det særligt beskyttede område Puszcza Knyszynska, PLB 200003, og idet den har godkendt anlægsarbejdet uanset den negative virkning på det omhandlede områdes integritet samt påbegyndt udførelsen heraf.
            
         
               —
            
            
               Det fastslås, at Republikken Polen har tilsidesat direktiv 92/43/EØF om bevaring af naturtyper samt vilde dyr og planter, i lyset af Domstolens domme i sag C-117/03, Dragaggi, og sag C-244/05, Bund Naturschutz, idet Republikken Polen har foreslået at gennemføre et skovrejsningsprojekt som kompensationsforanstaltning for tabet af området Puszcza Augustowska, PLB 200002, på det område som skal foreslås som lokalitet af fællesskabsbetydning i overensstemmelse med direktiv 92/43/EØF (»Pojezierze Sejnenskie«, PLH 200007, med et samlet areal på 7 456,9 ha).
            
         
               —
            
            
               Det fastslås, at Republikken Polen har tilsidesat direktiv 92/43/EØF om bevaring af naturtyper samt vilde dyr og planter, i lyset af Domstolens domme i sagerne C-117/03, Dragaggi, og C-244/05, Bund Naturschutz, idet den har godkendt ødelæggelsen af levestedet Puszcza Augustowska inden for et område, som skal foreslås som område af fællesskabsbetydning i overensstemmelse med direktiv 92/43/EØF (Ostoja Augustowska PLH 200005) i forbindelse med anlæggelsen af ringvejen ved byen Augustów, der er beliggende i den nordøstlige del af dens område.
            
         
               —
            
            
               Republikken Polen tilpligtes at betale sagens omkostninger.
            
         Søgsmålsgrunde og væsentligste argumenter
   Stævningen vedrører ukorrekt gennemførelse af direktiverne 79/409/EØF (fugle) og 92/43/EØF (levesteder). Habitatdirektivets formål er at skabe et sammenhængende europæisk økologisk net for at sikre opretholdelsen, eller genopretningen, af en gunstig bevaringsstatus for naturtyper samt for vilde dyr og planter på medlemsstaternes område. For at nå dette mål udpeges i direktivet bl.a. særlige bevaringsområder (herefter »SBVO«). Ovennævnte direktivs artikel 6, stk. 2, pålægger medlemsstaterne at træffe passende foranstaltninger for at undgå forringelse af området og betydelig forstyrrelse af de arter, der findes på lokaliteterne, og artikel 6, stk. 3, pålægger medlemsstaterne en forpligtelse til at underlægge alle planer eller projekter, der ikke er direkte forbundet med eller nødvendige for lokalitetens forvaltning, men som kan påvirke en sådan lokalitet væsentligt, en vurdering med hensyn til deres virkninger på lokaliteten under hensyn til bevaringsmålsætningerne for denne.
   Polen er ved at gennemføre to ringvejsprojekter ved byerne Augustów og Wasilków inden for lokaliteter, der er beskyttet i den forstand, som fremgår af ovennævnte direktiver, i strid med artikel 6, stk. 2 og 3, sammenholdt med habitatdirektivets artikel 7, for så vidt angår særligt beskyttede områder (SBO) og i strid med den beskyttelsesordning, der følger af den retspraksis, som er fastslået i sagerne »Dragaggi« (C-117/03) og »Bund Naturschutz« (C-244/05) vedrørende en mulig lokalitet af fællesskabsbetydning (LAF). Polen har desuden foreslået en foranstaltning, som skal kompensere for det økologiske tab, der skyldes gennemførelsen af ringvejsprojekter ved byen Augustów, og som skal udføres på en mulig lokalitet af fællesskabsbetydning (LAF), hvilket kan indebære et indgreb i lokalitetens økologiske kendetegn.
   
      Hvad angår ringvejsprojektet ved byen Augustów, skal vejen gå gennem det særligt beskyttede område Puszcza Augustowska og den mulige lokalitet af fællesskabsbetydning Ostoja Augustowska. På det særligt beskyttede område opholder der sig 41 fuglearter, som er opregnet i fugledirektivet, og lokaliteten Ostoja Augustowska omfatter 21 naturtyper, som er opregnet i habitatdirektivets bilag I. På sidstnævnte lokalitet findes desuden ni dyrearter og otte plantesorter, som er nævnt i habitatdirektivets bilag II, herunder en prioriteret art nemlig ulven. Lokaliteten Ostoja Augustowska opfylder alle de økologiske kriterier i habitatdirektivets bilag III for at blive foreslået og efterfølgende udlagt som lokalitet af fællesskabsbetydning i henhold til nævnte direktiv.
   Hvad angår den ordning, der anvendes på projektet, og projektets virkninger på det særligt beskyttede område (SBO), bemærkes, at godkendelsesproceduren blev påbegyndt før tidspunktet for Polens tiltrædelse. Kommissionen har i overensstemmelse med, hvad der blev fastslået i sag C-209/04 (Kommissionen mod Østrig), anført, at bestemmelserne i habitatdirektivets artikel 6, stk. 3 og 4, ikke finder anvendelse. Direktivets materielle bestemmelser, herunder artikel 6, stk. 2, finder imidlertid anvendelse fra tidspunktet for tiltrædelsen. Hvad angår projektet og dets virkningerne på den mulige lokalitet af fællesskabsbetydning (LAF), er det Kommissionens opfattelse, at den retlige ordning, de er undergivet, ikke adskiller sig fra den, der anført i de ovennævnte domme »Dragaggi« og »Bund Naturschutz«, idet beskyttelseskravene er ens. Dertil kommer, at ordningen skal anvendes fra det tidspunkt, hvor Polen har tiltrådt Den Europæiske Union, som følge af, at der er tale om væsentlige forpligtelser, der vedrører habitatdirektivets formål. Det modsatte standpunkt ville indebære, at medlemsstaterne ikke var bundet af direktivets formål for så vidt angår projekter, hvor godkendelsesproceduren var blevet indledt før tidspunktet for tiltrædelsen.
   Det omhandlede projekt forringer levestederne og forstyrrer arterne af hensyn til hvilke det beskyttede område er blevet udpeget, og udgør ikke en foranstaltning, der er egnet til at sikre interessen for en mulig lokalitet af fællesskabsbetydning (LAF) på nationalt niveau. Projektet vil medføre uoprettelige skader og indebære en forringelse af et unikt og usædvanligt økosystem i Rospudas floddal med hensyn til virkningerne på fugle og levesteder og de arter, der kræver beskyttelse i henhold til direktiv 79/409/EØF og 92/43/EØF. Det bemærkes, at de polske myndigheder i forbindelse vurderingen af virkningerne af ringvejsprojektet ved Augostów på Natura 2000-områder ikke har taget behørigt hensyn til alternative løsninger. Da de polske myndigheder ikke har godtgjort, at der ikke findes alternative løsninger, kan de ikke påberåbe sig væsentlige samfundsinteresser for at godkende det omhandlede projekt.
   
      Hvad angår ringvejsprojektet ved byen Wasilków, skal vejen gå gennem det særligt beskyttede område Puszcza Knyszynska, hvorpå der opholder sig 37 fuglearter, som er nævnt i bilag I til fugledirektivet. Godkendelsesproceduren blev påbegyndt efter Polens tiltrædelse af Den Europæiske Union, hvorfor der er tale om et projekt, som er omfattet af de procedurebestemmelser, der er indeholdt i artikel 6, stk. 3 og 4. Den gennemførte vurdering af projektets virkninger er mangelfuld på flere måder og udgør ikke en passende vurdering af virkningerne i henhold til habitatdirektivets artikel 6, stk. 3. Det bemærkes desuden, at de polske myndigheder ikke har forelagt Kommissionen alternative løsninger for ringvejen ved Wasilków, og de har ikke berørt spørgsmålet om kompensationsforanstaltninger vedrørende det område, som vil blive ødelagt af ringvejen.
   Arbejdet er allerede påbegyndt, herunder er der allerede sket fældning af træer.
   
      Det skovrejsningsprojekt, som skal gennemføres i den mulige lokalitet af fællesskabsbetydning
      
         Pojezierze Sejnenskie
      
      som kompensationsforanstaltning for de økologiske tab, der opstår på de berørte lokaliteter som følge af ringvejen ved Augustów, kompenserer ikke alene ikke for de økologiske tab, men medfører også negative virkninger på den mulige lokalitet af fællesskabsbetydning. Lokaliteten, som omfatter flere af de prioriterede naturtyper i habitatdirektivets bilag I, opfylder samtlige økologiske kriterier i bilag III, for at blive foreslået og efterfølgende udlagt som lokalitet af fællesskabsbetydning i henhold til nævnte direktiv. På lokaliteten findes desuden seks dyrearter og seks plantesorter, som er indeholdt i habitatdirektivets bilag II, herunder en prioriteret art nemlig ulven. En del af det prioriterede levesteds område Meget tørt græsland på kalkholdigt sand (ca. 17 hektar) samt levestedet for to plantesorter i bilag II (Pulsatilla patens og Thesium ebracteatum) vil blive ryddet for skov i forbindelse med de af investoren påtænkte foranstaltninger for at kompensere for de skader på fuglelevestederne, som følger af anlæggelsen af ringvejen ved Augustów.
   De polske myndigheder har udtalt, at skovrejsningsprojektet påtænkes afsluttet senest med udgangen af juni måned. Kommission har anmodet Domstolen om at træffe afgørelse om at udsætte gennemførelsen af arbejdet eller om ikke at påbegynde arbejdet, før der er afsagt dom i hovedsagen.
   
      (1)  EFT L 206 af 22.7.1992, s. 7.